CELEX: 32007D0183
Language: el
Date: 2007-03-23 00:00:00
Title: 2007/183/ΕΚ: Απόφαση της Επιτροπής, της 23ης Μαρτίου 2007 , για την τροποποίηση της απόφασης 2005/760/ΕΚ σχετικά με τη λήψη ορισμένων μέτρων προστασίας όσον αφορά την εισαγωγή πτηνών σε αιχμαλωσία λόγω της υψηλής παθογονικότητας γρίπης των πτηνών σε ορισμένες τρίτες χώρες [κοινοποιηθείσα υπό τον αριθμό Ε(2007) 1259] (Κείμενο που παρουσιάζει ενδιαφέρον για τον ΕΟΧ)

24.3.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 84/44
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 23ης Μαρτίου 2007
   για την τροποποίηση της απόφασης 2005/760/ΕΚ σχετικά με τη λήψη ορισμένων μέτρων προστασίας όσον αφορά την εισαγωγή πτηνών σε αιχμαλωσία λόγω της υψηλής παθογονικότητας γρίπης των πτηνών σε ορισμένες τρίτες χώρες
   [κοινοποιηθείσα υπό τον αριθμό Ε(2007) 1259]
   (Κείμενο που παρουσιάζει ενδιαφέρον για τον ΕΟΧ)
   (2007/183/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (1), και ιδίως το άρθρο 10 παράγραφος 4,
   την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προελεύσεως τρίτων χωρών που εισάγονται στην Κοινότητα και περί τροποποιήσεως των οδηγιών 89/662/ΕΟΚ, 90/425/ΕΟΚ και 90/675/ΕΟΚ (2), και ιδίως το άρθρο 18 παράγραφος 7,
   την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργανώσεως των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (3), και ιδίως το άρθρο 22 παράγραφος 6,
   Εκτιμώντας τα ακόλουθα:
   
               (1)
            
            
               Μετά την επιδημία της γρίπης των πτηνών που προκλήθηκε από ένα υψηλής παθογονικότητας στέλεχος του ιού στη νοτιοανατολική Ασία το 2004, η Επιτροπή έλαβε διάφορα προστατευτικά μέτρα. Τα μέτρα αυτά περιλαμβάνουν κυρίως την απόφαση 2005/760/ΕΚ της Επιτροπής, της 27ης Οκτωβρίου 2005, για τη λήψη ορισμένων μέτρων προστασίας όσον αφορά την εισαγωγή πτηνών σε αιχμαλωσία λόγω της υψηλής παθογονικότητας γρίπης των πτηνών σε ορισμένες τρίτες χώρες (4). Η απόφαση αυτή εφαρμόζεται έως τις 31 Μαρτίου 2007.
            
         
               (2)
            
            
               Η απόφαση 2000/666/ΕΚ της Επιτροπής, της 16ης Οκτωβρίου 2000, για καθορισμό των υγειονομικών όρων και των όρων κτηνιατρικής πιστοποίησης για εισαγωγή πτηνών άλλων πλην των πουλερικών και για καθορισμό των συνθηκών της περιόδου απομόνωσης (5), καθορίζει τους όρους υγειονομικού ελέγχου για τις εισαγωγές ορισμένων πτηνών άλλων πλην των πουλερικών, όπως διευκρινίζεται στην εν λόγω απόφαση, καθώς και τις απαιτήσεις ως προς την απομόνωση (καραντίνα) των πτηνών αυτών.
            
         
               (3)
            
            
               Η ομάδα για την υγεία και την καλή μεταχείριση των ζώων (AHAW) της Ευρωπαϊκής Αρχής για την Ασφάλεια των Τροφίμων (ΕΑΑΤ) εξέδωσε στις 27 Οκτωβρίου 2006 επιστημονική γνώμη σχετικά με τους κινδύνους για την υγεία και την καλή μεταχείριση των ζώων που συνδέονται με την εισαγωγή άγριων πτηνών εκτός των πουλερικών στην Κοινότητα («η γνώμη»). Στη γνώμη προσδιορίζονταν διάφοροι τομείς στους οποίους θα μπορούσαν να γίνουν βελτιώσεις που θα μείωναν σημαντικά όλους τους κινδύνους που έχουν εντοπιστεί για την υγεία από την εισαγωγή των πτηνών αυτών. Σύμφωνα με τη γνώμη, οι όροι υγειονομικού ελέγχου για τις εισαγωγές έχουν επανεξεταστεί και η απόφαση 2000/666/ΕΚ ακυρώθηκε και αντικαταστάθηκε από τον κανονισμό (ΕΚ) αριθ. 318/2007 της Επιτροπής (6).
            
         
               (4)
            
            
               Επειδή οι νέοι όροι υγειονομικού ελέγχου που προβλέπονται στον κανονισμό (ΕΚ) αριθ. 318/2007 είναι αυστηρότεροι από εκείνους που ισχύουν σήμερα, ο εν λόγω κανονισμός δεν θα αρχίσει να ισχύει πριν από την 1η Ιουλίου 2007, ούτως ώστε να δοθεί χρόνος στα κράτη μέλη και στις τρίτες χώρες που εξάγουν τα πτηνά αυτά στην Κοινότητα να προσαρμοστούν στα νέα μέτρα.
            
         
               (5)
            
            
               Με βάση την επιστημονική γνώμη και την τρέχουσα κατάσταση της υγείας των ζώων παγκοσμίως σε σχέση με τη γρίπη των πτηνών, δεν πρέπει να πραγματοποιούνται εισαγωγές των πτηνών αυτών χωρίς αυστηρές απαιτήσεις όσον αφορά τις εισαγωγές.
            
         
               (6)
            
            
               Επομένως, πρέπει να συνεχιστεί η εφαρμογή των μέτρων προστασίας που προβλέπονται στην απόφαση 2005/760/ΕΚ έως τις 30 Ιουνίου 2007. Η ημερομηνία εφαρμογής της απόφασης αυτής πρέπει να τροποποιηθεί αναλόγως.
            
         
               (7)
            
            
               Συνεπώς, η απόφαση 2005/760/ΕΚ πρέπει να τροποποιηθεί αναλόγως.
            
         
               (8)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στο άρθρο 6 της απόφασης 2005/760/ΕΚ, η ημερομηνία «31 Μαρτίου 2007» αντικαθίσταται από την ημερομηνία «30 Ιουνίου 2007».
   Άρθρο 2
   Τα κράτη μέλη λαμβάνουν αμέσως τα αναγκαία μέτρα για τη συμμόρφωση με την παρούσα απόφαση, τα οποία και δημοσιεύουν. Ενημερώνουν αμέσως την Επιτροπή σχετικά.
   Άρθρο 3
   Η παρούσα απόφαση απευθύνεται στα κράτη μέλη.
   
      Βρυξέλλες, 23 Μαρτίου 2007.
      
         
            Για την Επιτροπή
         
         Μάρκος ΚΥΠΡΙΑΝΟΫ
         
         
            Μέλος της Επιτροπής
         
      
   
   
      (1)  ΕΕ L 224 της 18.8.1990, σ. 29. Οδηγία όπως τροποποιήθηκε τελευταία με την οδηγία 2002/33/ΕΚ του Ευρωπαϊκού Κοινοβουλίου και του Συμβουλίου (ΕΕ L 315 της 19.11.2002, σ. 14).
   
      (2)  ΕΕ L 268 της 24.9.1991, σ. 56. Οδηγία όπως τροποποιήθηκε τελευταία με την οδηγία 2006/104/ΕΚ (ΕΕ L 363 της 20.12.2006, σ. 352).
   
      (3)  ΕΕ L 24 της 30.1.1998, σ. 9. Οδηγία όπως τροποποιήθηκε τελευταία με την οδηγία 2006/104/ΕΚ.
   
      (4)  ΕΕ L 285 της 28.10.2005, σ. 60. Απόφαση όπως τροποποιήθηκε τελευταία με την απόφαση 2007/21/ΕΚ (ΕΕ L 7 της 12.1.2007, σ. 44).
   
      (5)  ΕΕ L 278 της 31.10.2000, σ. 26. Απόφαση όπως τροποποιήθηκε τελευταία με την απόφαση 2002/279/ΕΚ (ΕΕ L 99 της 16.4.2002, σ. 17).
   
      (6)  Βλέπε σελίδα 7 της παρούσας Επίσημης Εφημερίδας.